Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Σλοβενίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδο του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση αποτελεί τον κύριο άξονα της ενισχυμένης προενταξιακής στρατηγικής, με τον οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθειά της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Σλοβενία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 [1] (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, ώστε να λάβει υπόψη τις εξελίξεις στη Σλοβενία. Με βάση την ανάλυση που περιέχεται στην περιοδική έκθεση της Επιτροπής για το 2001 σχετικά με την πρόοδο της Σλοβενίας προς την προσχώρηση, η Επιτροπή θεωρεί ότι είναι πλέον κατάλληλη η στιγμή για περαιτέρω αναθεώρηση των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση. Η παρούσα πρόταση αναθεώρησης βασίζεται στα συμπεράσματα της περιοδικής έκθεσης της Επιτροπής για το 2001 σχετικά με την πορεία της Σλοβενίας προς την προσχώρηση.

[1] ΕΕ L 85, της 20.3.1998, σ. 1.

Το συνημμένο απόφασης δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο απόφασης.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Σλοβενίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998 σχετικά με τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης [2], ιδίως το άρθρο 2,

[2] ΕΕ L 85, της 20.3.1998, σ. 1.

την πρόταση της Επιτροπής,

Εκτιμώντας τα εξής:

(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.

(2) Ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει, με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που θα περιληφθούν σε κάθε εταιρική σχέση ενόψει της προσχώρησης, όπως θα ανακοινωθούν σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.

(3) Η κοινοτική βοήθεια εξαρτάται από την τήρηση ουσιωδών στοιχείων και, ειδικότερα, από την τήρηση των δεσμεύσεων που περιέχονται στις ευρωπαϊκές συμφωνίες και από την πρόοδο που σημειώνεται για την εκπλήρωση των κριτηρίων της Κοπεγχάγης. στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λάβει τα προσήκοντα μέτρα σχετικά με οιαδήποτε προενταξιακή βοήθεια.

(4) Το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος όσον αφορά την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών.

(5) Η περιοδική έκθεση της Επιτροπής για το 2001 παρουσιάζει μία αντικειμενική ανάλυση σχετικά με την προετοιμασία της Σλοβενίας για την προσχώρηση και καθορίζει ορισμένους τομείς προτεραιότητας για τους οποίους απαιτείται περαιτέρω προσπάθεια.

(6) Προκειμένου να προετοιμαστεί για την προσχώρηση, η Σλοβενία πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. το εν λόγω πρόγραμμα πρέπει να περιέχει χρονοδιάγραμμα επίτευξης των προτεραιοτήτων και των ενδιαμέσων στόχων που καθορίζονται στην εταιρική σχέση για την προσχώρηση.

(7) Η Σλοβενία οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, το συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της ΕΚ,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Σλοβενίας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. εισαγωγη

Κατά τη σύνοδο του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση αποτελεί τον κύριο άξονα της ενισχυμένης προενταξιακής στρατηγικής, με τον οποίο κινητοποιούνται όλες οι μορφές συνδρομής προς τα υποψήφια κράτη εντός ενός ενιαίου πλαισίου.Με τον τρόπο αυτό, η Κοινότητα στοχοθετεί τη βοήθειά της προς τις ιδιαίτερες ανάγκες κάθε υποψήφιας χώρας, έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Σλοβενία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, ώστε να λάβει υπόψη τις εξελίξεις στην Σλοβενία. Η παρούσα αναθεώρηση βασίζεται σε πρόταση της Επιτροπής, μετά από διαβούλευση με τη Σλοβενία και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής σχετικά με την πορεία της Σλοβενίας προς την προσχώρηση.

2. Στόχοι

Σκοπός της εταιρικής σχέσης για την προσχώρηση είναι να ενταχθούν σε ένα ενιαίο πλαίσιο οι τομείς προτεραιότητας που απαιτούν περαιτέρω προσπάθεια, και οι οποίοι ορίστηκαν στην περιοδική έκθεση της Επιτροπής για το 2001 σχετικά με την πορεία της Σλοβενίας προς την προσχώρησή της στην Ευρωπαϊκή Ένωση, τα χρηματοδοτικά μέσα που είναι διαθέσιμα για να βοηθηθεί η Σλοβενία να εφαρμόσει τις προτεραιότητες αυτές και οι προϋποθέσεις που θα ισχύουν για την παροχή της εν λόγω βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν οι υποψήφιες χώρες στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο Εθνικό Πρόγραμμα για την Υιοθέτηση του Κεκτημένου, το οποίο προετοίμασε η Σλοβενία, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο κατά του οργανωμένου εγκλήματος καθώς και τα εθνικά αναπτυξιακά σχέδια, τα αγροτικά αναπτυξιακά σχέδια, η εθνική στρατηγική για την απασχόληση σύμφωνα με την Ευρωπαϊκή Στρατηγική για την Απασχόληση και τα τομεακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή των προγραμμάτων ISPA και SAPARD πριν από την προσχώρηση. Καθένα από τα μέσα αυτά είναι διαφορετικής φύσης, προετοιμάζεται και εφαρμόζεται βάσει συγκεκριμένων διαδικασιών και μπορεί να αποτελέσει αντικείμενο προενταξιακών ενισχύσεων. Δεν αποτελούν αναπόσπαστο τμήμα της εταιρικής σχέσης, αλλά οι προτεραιότητες που περιέχουν θα είναι συμβατές με αυτήν.

3. Αρχές

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, σύμφωνα με τα οποία για την προσχώρηση απαιτείται η υποψήφια χώρα:

* να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και το σεβασμό και την προστασία των μειονοτήτων.

* να διαθέτει οικονομία της αγοράς, καθώς και την ικανότητα αντιμετώπισης της ανταγωνιστικής πίεσης και των δυνάμεων της αγοράς στα πλαίσια της Ένωσης.

* να είναι σε θέση να αναλάβει τις υποχρεώσεις του μέλους, μεταξύ των οποίων και την υιοθέτηση των στόχων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη οι υποψήφιες χώρες να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση, και στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εσωτερικό δίκαιο συνιστά ένα αναγκαίο αλλά όχι επαρκές στοιχείο, διότι θα πρέπει να εξασφαλιστεί και η αποτελεσματική εφαρμογή του. Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο, και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.

4. Προτεραιότητες και ενδιάμεσοι στόχοι

Οι περιοδικές εκθέσεις της Επιτροπής έχουν δώσει έμφαση, παράλληλα με την πρόοδο που έχει ήδη σημειωθεί, την έκταση των προσπαθειών που πρέπει να συνεχίσουν να καταβάλλουν σε ορισμένους τομείς οι υποψήφιες χώρες ώστε να προετοιμαστούν για την προσχώρηση. Για το λόγο αυτό, κρίνεται σκόπιμο να καθοριστούν ενδιάμεσα στάδια υπό μορφή προτεραιοτήτων, με συγκεκριμένους στόχους που θα προσδιοριστούν σε συνεργασία με τις ενδιαφερόμενες χώρες. από την επίτευξη των στόχων αυτών θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των ήδη διεξαγόμενων διαπραγματεύσεων με τη Σλοβενία. Κατά την επιλογή των προτεραιοτήτων που απαριθμούνται στην αναθεωρημένη εταιρική σχέση για την προσχώρηση θεωρήθηκε ρεαλιστικό να αναμένεται ότι η Σλοβενία θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε σχετικά με την τήρηση των προτεραιοτήτων της εταιρικής σχέσης 1999 για την προσχώρηση αξιολογείται στην περιοδική έκθεση 2001. Βάσει της αξιολόγησης αυτής διατυπώθηκαν οι προτεραιότητες της τρέχουσας εταιρικής σχέσης.

Η Σλοβενία υπέβαλε αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) στις 31 Μαΐου 2001. Στο πρόγραμμα αυτό καθορίζονται το χρονοδιάγραμμα υλοποίησης των προτεραιοτήτων και των ενδιαμέσων στόχων, το οποίο βασίζεται στην εταιρική σχέση 1999 για την προσχώρηση, καθώς και οι αναγκαίες διοικητικές δομές και οι αναγκαίοι δημοσιονομικοί πόροι.

Η εταιρική σχέση για την προσχώρηση ορίζει τους τομείς προτεραιότητας για την προετοιμασία προσχώρησης της Σλοβενίας. Η Σλοβενία οφείλει, ωστόσο, να αντιμετωπίσει όλα τα προβλήματα που επισημαίνονται στην περιοδική έκθεση 2001. Η Σλοβενία πρέπει, ακόμη, να εκπληρώσει όλες τις δεσμεύσεις σχετικά με την εναρμόνιση των νομοθεσιών και την εφαρμογή του κεκτημένου που απορρέουν από την ευρωπαϊκή συμφωνία και τη διαδικασία διαπραγμάτευσης. Θα πρέπει, ακόμη, να τονιστεί ότι η ενσωμάτωση του κεκτημένου στο εθνικό δίκαιο δεν είναι καθαυτή επαρκής. πρέπει, ακόμη, να εξασφαλιστεί και η αποτελεσματική εφαρμογή του σε βαθμό ίδιο με αυτόν που ισχύει στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης της Επιτροπής καθορίστηκαν οι ακόλουθες προτεραιότητες και ενδιάμεσοι στόχοι για τη Σλοβενία. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης [3].

[3] Η σειρά παρουσίασης είναι αυτή που χρησιμοποιείται στην περιοδική έκθεση 2000.

Πολιτικά κριτήρια

Δημοκρατία και κράτος δικαίου

- Ιδιαίτερα επείγουσα δράση: θέσπιση της λοιπής νομοθεσίας πλαισίου για τη μεταρρύθμιση της δημόσιας διοίκησης, συμπεριλαμβανομένων των νόμων για τους δημοσίους υπαλλήλους και τους δημοσίους φορείς.

- Συνέχιση της βελτίωσης της λειτουργίας του δικαστικού κλάδου ιδίως με περαιτέρω μείωση του αριθμού των συσσωρευμένων εκκρεμών δικαστικών υποθέσεων.

Οικονομικά κριτήρια

- Προώθηση της ανταγωνιστικότητας μέσω της αναδιάρθρωσης επιχειρήσεων με βάση την οικονομία αγοράς. ενίσχυση των εγχώριων επενδύσεων και των επενδύσεων που προέρχονται από το εξωτερικό μέσω, ιδίως, τη βελτίωσης του επιχειρηματικού περιβάλλοντος.

- Ολοκλήρωση της αναδιάρθρωσης, της εμπορικής προώθησης και της ελευθέρωσης των κρατικών επιχειρήσεων, εξασφαλίζοντας ταυτόχρονα τον ανταγωνισμό και την περαιτέρω ελευθέρωση των τιμών.

- Αναδιάρθρωση του χρηματοπιστωτικού τομέα με ολοκλήρωση της διαδικασίας ιδιωτικοποίησης των τραπεζών και των ασφαλιστικών εταιρειών που εξακολουθεί να κατέχει το κράτος.

- Βελτίωση της αποτελεσματικότητας του συστήματος κτηματογράφησης με μείωση των εκκρεμών υποθέσεων στο κτηματολόγιο.

Ικανότητα ανάληψης των υποχρεώσεων του μέλους

Ελεύθερη κυκλοφορία εμπορευμάτων

- Εξασφάλιση της αποτελεσματικής λειτουργίας του νεοϊδρυθέντος Ινστιτούτου Τυποποίησης. Ολοκλήρωση της υιοθέτησης της παραδοσιακής τομεακής νομοθεσίας. ολοκλήρωση της εφαρμογής των οδηγιών για τη νέα προσέγγιση και ολοκλήρωση της υιοθέτησης των προτύπων ΕΝ. Ενίσχυση της σχετικής διοικητικής υποδομής (φορείς και εργαστήρια διαπίστωσης της συμμόρφωσης), εξασφάλιση του κατάλληλου συντονισμού και της αποτελεσματικότητας των εθνικών φορέων επιτήρησης της αγοράς και προετοιμασία των ανάλογων διοικητικών υπηρεσιών και φορέων ειδών διατροφής για την εφαρμογή των κοινοτικών αρχών για την ασφάλεια των τροφίμων.

- Συνέχιση της εμπεριστατωμένης εξέτασης της σλοβενικής νομοθεσίας στον μη εναρμονισμένο τομέα, ώστε να διασφαλιστεί ότι αυτή συμβιβάζεται με τα άρθρα 28-30 της συνθήκης ΕΚ και ολοκλήρωση των διοικητικών ρυθμίσεων για την εποπτεία του τομέα στο μέλλον.

Ελεύθερη κυκλοφορία προσώπων

- Ολοκλήρωση της εναρμόνισης της αμοιβαίας αναγνώρισης των επαγγελματικών προσόντων και διπλωμάτων, περαιτέρω βελτίωση των απαιτούμενων διοικητικών διαρθρώσεων και εφαρμογή προγραμμάτων εκπαίδευσης και κατάρτισης.

- Όσον αφορά επαγγελματικά προσόντα που αποκτήθηκαν πριν από την εναρμόνιση, η Σλοβενία θα πρέπει να θεσπίσει κατά προτεραιότητα μέτρα που θα διασφαλίσουν ότι όλοι οι επαγγελματίες της μπορούν, από την προσχώρηση και μετά, να ικανοποιήσουν τις απαιτήσεις που καθορίζουν οι οδηγίες.

- Περαιτέρω ενίσχυση των διοικητικών διαρθρώσεων για το συντονισμό των κοινωνικών ασφαλίσεων.

Ελεύθερη παροχή υπηρεσιών

- Ενίσχυση της εποπτείας των χρηματοπιστωτικών υπηρεσιών.

- Ολοκλήρωση της εναρμόνισης της νομοθεσίας για τις υπηρεσίες στον τομέα των επενδύσεων.

Ελεύθερη κυκλοφορία κεφαλαίων

- Κατάργηση των εναπομενόντων περιορισμών για τις βραχυπρόθεσμες συναλλαγές ενόψει της πλήρους ελευθέρωσης της ροής κεφαλαίων.

- Διασφάλιση της συμμόρφωσης με τις συστάσεις της ειδικής ομάδας χρηματοοικονομικής δράσης.

Εταιρικό δίκαιο

- Συνέχιση της επιβολής της νομοθεσίας στον τομέα των δικαιωμάτων δημιουργού και της βιομηχανικής ιδιοκτησίας και εντατικοποίηση του αγώνα κατά των προϊόντων παραποίησης/απομίμησης ή των αναπαραχθέντων χωρίς άδεια (πειρατικών) προϊόντων, με ενίσχυση ιδίως των συνοριακών ελέγχων, με βελτίωση του συντονισμού μεταξύ των φορέων επιβολής του νόμου και της κατάρτισης των φορέων επιβολής του νόμου συμπεριλαμβανομένων των δικαστών και των εισαγγελέων.

Πολιτική ανταγωνισμού

- Διασφάλιση της δέουσας εφαρμογής των ελέγχων για τις κρατικές ενισχύσεις με την εξασφάλιση της διαφάνειας των δραστηριοτήτων του Αναπτυξιακού Οργανισμού Σλοβενίας και με κατάργηση του βασιζόμενου στις εξαγωγές κριτηρίου για φορολογικές μειώσεις στο πλαίσιο της Πράξης για τις οικονομικές ζώνες.

- Διασφάλιση της πλήρους εφαρμογής των ρυθμίσεων. αύξηση της κατανόησης των κανόνων εκ μέρους όλων των συμμετεχόντων στην αγορά και των χορηγών βοήθειας. ενίσχυση της διοικητικής ικανότητας της υπηρεσίας ανταγωνισμού και εντατικοποίηση της κατάρτισης του δικαστικού κλάδου στον τομέα του ανταγωνισμού.

Γεωργία

- Ενίσχυση των διοικητικών διαρθρώσεων που απαιτούνται για το σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των χρηματοδοτούμενων από την ΕΚ προγραμμάτων αγροτικής ανάπτυξης.

- Συνέχιση της αναβάθμισης της διοικητικής ικανότητας στον τομεα της γεωργίας και ολοκλήρωση των προετοιμασιών για την επιβολή και την πρακτική εφαρμογή των μηχανισμών διαχείρισης της κοινής γεωργικής πολιτικής (ΚΓΠ), ιδίως του ολοκληρωμένου συστήματος διοίκησης και ελέγχου και του οργανισμού πληρωμών για τη διαχείριση των δαπανών της ΚΓΠ.

- Συνέχιση της εναρμόνισης της νομοθεσίας στον κτηνιατρικό και φυτοϋγειονομικό τομέα, ειδικότερα ολοκλήρωση του συστήματος κτηνιατρικών και φυτοϋγειονομικών ελέγχων, ιδίως στα μελλοντικά εξωτερικά σύνορα. συνέχιση εφαρμογής του συστήματος ποιοτικού ελέγχου. ολοκλήρωση του συστήματος αναγνώρισης ζώων. συνέχιση της εναρμόνισης των προδιαγραφών ευημερίας των ζώων, επεξεργασία ζωικών αποβλήτων. εκσυγχρονισμός των εγκαταστάσεων επεξεργασίας κρέατος και γαλακτοκομικών προϊόντων, προγράμματα ελέγχου των καταλοίπων και των ζωικών ασθενειών που μεταδίδονται στον άνθρωπο.

- Συνέχιση της συνολικής αναβάθμισης των εγκαταστάσεων μεταποίησης ειδών διατροφής ώστε να μπορούν να τηρηθούν οι κοινοτικές προδιαγραφές για την ασφάλεια των τροφίμων, ιδίως στον τομέα του κρέατος και των γαλακτοκομικών προϊόντων και ενίσχυση της επιτήρησης της αγοράς για τα είδη διατροφής.

Πολιτική μεταφορών

- Ολοκλήρωση της εναρμόνισης της νομοθεσίας για τις σιδηροδρομικές μεταφορές ενόψει της εφαρμογής του αναθεωρημένου κεκτημένου για τους σιδηροδρόμους και ενίσχυση της διοικητικής ικανότητας στους τομείς των χερσαίων και των αεροπορικών μεταφορών.

Φορολογία

- Ολοκλήρωση της νομοθετικής εναρμόνισης με ιδιαίτερη προσοχή στη νομοθεσία για το ΦΠΑ (περιλαμβανομένου του μεταβατικού καθεστώτος ΦΠΑ) και τους ειδικούς φόρους κατανάλωσης.

- Διασφάλιση της συμμόρφωσης της ισχύουσας και της μελλοντικής νομοθεσίας προς τις αρχές του κώδικα δεοντολογίας για τη φορολόγηση των επιχειρήσεων.

- Ενίσχυση της διοικητικής ικανότητας και των διαδικασιών ελέγχου, καθώς και βελτίωση της διοικητικής συνεργασίας και της αμοιβαίας συνδρομής ώστε να καταστεί δυνατή η εφαρμογή του κεκτημένου.

- Ιδιαίτερα επείγουσα δράση: Συνέχιση της ανάπτυξης συστημάτων ΤΠ ώστε να επιτραπεί η ανταλλαγή δεδομένων μέσω ηλεκτρονικών δικτύων με την Κοινότητα και τα κράτη μέλη της.

Απασχόληση και κοινωνικές υποθέσεις

- Συνέχιση της στήριξης των προσπαθειών των κοινωνικών εταίρων για δημιουργία ικανοτήτων, ενόψει ιδίως του μελλοντικού ρόλου τους όσον αφορά την επεξεργασία και την εφαρμογή της κοινωνικής πολιτικής και της πολιτικής απασχολησης της ΕΕ, συμπεριλαμβανομένου του Ευρωπαϊκού Κοινωνικού Ταμείου, ιδίως μέσω αυτόνομου διμερούς κοινωνικού διαλόγου.

- Ολοκλήρωση της εναρμόνισης και διασφάλιση της ορθής εφαρμογής της κοινοτικής νομοθεσίας ιδίως στον τομέα του εργατικού δικαίου και της υγείας και ασφάλειας κατά την εργασία. Ενίσχυση των σχετικών διοικητικών διαρθρώσεων και των μέσων επιβολής της νομοθεσίας, συμπεριλαμβανομένων των επιθεωρήσεων εργασίας. Θέσπιση νομοθεσίας κατά των διακρίσεων και προετοιμασία χρονοδιαγράμματος για την εφαρμογή της.

- Ολοκλήρωση της εναρμόνισης στον τομέα της δημόσιας υγείας και συνέχιση της διαμόρφωσης και εφαρμογής μέτρων στον τομέα της επιτήρησης και του ελέγχου μεταδοτικών ασθενειών καθώς και παρακολούθηση της υγείας και παροχή σχετικών πληροφοριών.

- Ανάπτυξη εθνικής στρατηγικής ενόψει της μεταγενέστερης συμμετοχής στην ευρωπαϊκή στρατηγική για την κοινωνική ένταξη.

Ενέργεια

- Εφαρμογή των συστάσεων που διατυπώνονται στην έκθεση του Συμβουλίου με τίτλο "Πυρηνική ασφάλεια στο πλαίσιο της διεύρυνσης" αφού ληφθούν δεόντως υπόψη οι προτεραιότητες που καθορίζονται στην έκθεση.

- Συνέχιση της εξασφάλισης υψηλού επιπέδου πυρηνικής ασφάλειας στο σταθμό πυρηνικής ενέργειας Krsko.

- Συνέχιση της προετοιμασίας για την εσωτερική αγορά στους τομείς του ηλεκτρικού ρεύματος και του αερίου, συμπεριλαμβανομένης της εξάλειψης των εναπομενουσών στρεβλώσεων των τιμών.και της ενίσχυσης των κανονιστικών αρχών.

- Συνέχιση της πραγματοποίησης προόδου όσον αφορά την τρέχουσα δημιουργία αποθεμάτων, συμπεριλαμβανομένων των αναγκαίων επενδύσεων, για 90 ημέρες.

- Συνέχιση της βελτίωσης της ενεργειακής επάρκειας, ενθάρρυνση της χρήσης ανανεώσιμων πηγών ενεργείας και μέσω της ενίσχυσης των σχετικών οργάνων στο συγκεκριμένο τομέα.

Τηλεπικοινωνίες και τεχνολογίες των πληροφοριών /Πολιτική στον πολιτιστικό και οπτικοακουστικό τομέα

- Ιδιαίτερα επείγουσα δράση: εδραίωση του ιδρυθέντος πρόσφατα οργανισμού για τις τηλεπικοινωνίες και τις ραδιοφωνικές και τηλεοπτικές εκπομπές.

Περιφερειακή πολιτική και συντονισμός των διαρθρωτικών μέσων

- Ιδιαίτερα επείγουσα δράση: Εγκαθίδρυση εδαφικής οργάνωσης που να επιτρέπει την αποτελεσματική εφαρμογή τους.

- Καθορισμός σαφούς διαχωρισμού αρμοδιοτήτων για τη διαχείριση των διαρθρωτικών ταμείων και του ταμείου συνοχής, βελτίωση της διοικητικής ικανότητας των οργάνων που συμμετέχουν στη διάθεση των κονδυλίων, ιδίως των φορέων διαχείρισης και πληρωμής, όσον αφορά ειδικότερα την πρόσληψη και την κατάρτιση. διασφάλιση αποτελεσματικού διϋπουργικού συντονισμού.

- Εκπόνηση συνεκτικού αναπτυξιακού σχεδίου σύμφωνα με τη νομοθεσία για τα διαρθρωτικά ταμεία και προσδιορισμός των διαρθρώσεων εφαρμογής του τελικού σχεδίου.

- Δημιουργία των απαιτούμενων συστημάτων εποπτείας και αξιολόγησης των διαρθρωτικών ταμείων, ιδίως για την αξιολόγηση εκ των προτέρων και για τη συγκέντρωση και επεξεργασία των σχετικών στατιστικών πληροφοριών και δεικτών.

- Ευθυγράμμιση με τις επιμέρους διατάξεις δημοσιονομικής διαχείρισης και ελέγχου για τα μελλοντικά διαρθρωτικά ταμεία και το ταμείο συνοχής στο πλαίσιο των σχετικών κανονισμών της ΕΚ.

- Ανάπτυξη της τεχνικής προετοιμασίας σχεδίων που είναι δυνατό να επιλεγούν προς χρηματοδότηση από τα διαρθρωτικά ταμεία και το ταμείο συνοχής (σειρά έργων).

Περιβάλλον

- Ολοκλήρωση της μεταφοράς του κεκτημένου στο εθνικό δίκαιο, ιδίως όσον αφορά την ποιότητα του αέρα, τα απόβλητα, την ποιότητα του νερού (με τη θέσπιση νέας νομοθεσίας για το νερό και διατάξεων εφαρμογής της), την προστασία της φύσης, τη βιομηχανική ρύπανση και τη διαχείριση των κινδύνων, τους γενετικά τροποποιημένους οργανισμούς και την προστασία από ακτινοβολίες. διασφάλιση της εφαρμογής του.

- Συνέχιση της ενίσχυσης της διοικητικής ικανότητας, ιδίως σε τοπικό επίπεδο και των οργάνων που είναι αρμόδια για την εφαρμογή και την επιβολή της νομοθεσίας περί των χημικών ουσιών.

- Συνέχιση της ένταξης των προϋποθέσεων περιβαλλοντικής προστασίας στον ορισμό και την εφαρμογή όλων των άλλων τομεακών πολιτικών ενόψει της προώθησης αειφόρου ανάπτυξης.

Προστασία των καταναλωτών και της υγείας

- Συνέχιση της εναρμόνισης της νομοθεσίας και ενίσχυση των αρχών εποπτείας της αγοράς και επιβολής της νομοθεσίας.

Συνεργασία στον τομέα της δικαιοσύνης και των εσωτερικών υποθέσεων

- Διασφάλιση της εφαρμογής του προγράμματος δράσης για τη συμφωνία του Σένγκεν.

- Συνέχιση της προετοιμασίας της μελλοντικής συμμετοχής στο σύστημα πληροφοριών Σένγκεν με την ανάπτυξη εθνικών βάσεων δεδομένων και μητρώων.

- Συνέχιση των προσπαθειών για ενίσχυση των συνοριακών ελέγχων, ιδίως στα μελλοντικά εξωτερικά σύνορα της ΕΕ μέσω της εξασφάλισης επαρκούς προσωπικού, κατάρτισης και εξοπλισμού.

- Ιδιαίτερα επείγουσα δράση: αποτελεσματική εφαρμογή της νέας νομοθεσίας για την παροχή ασύλου, συμπεριλαμβανομένης της υιοθέτησης του εναπομένοντος παραγώγου δικαίου, με βελτίωση της ικανότητας για τη διεπεραίωση των αιτήσεων χορήγησης ασύλου, χωρισμός του Ασύλου από το Κέντρο Αλλοδαπών και βελτίωση των συνθηκών και στα δύο.

- Ενίσχυση του αγώνα κατά του οργανωμένου εγκλήματος και μέσω της ενίσχυσης της συνεργασίας μεταξύ διαφόρων φορέων επιβολής του νόμου.

- Συνέχιση των προσπαθειών για την καταπολέμηση της παράνομης μετανάστευσης και συνέχιση της περαιτέρω ευθυγράμμισης της νομοθεσίας για τη μετανάστευση με το κεκτημένο.

- Λήψη των αναγκαίων μέτρων για την εξασφάλιση της εφαρμογής των κοινοτικών μέσων στον τομέα της δικαστικής συνεργασίας σε αστικές υποθέσεις.

Τελωνειακή Ένωση

- Ιδιαίτερα επείγουσα δράση: συνέχιση της εφαρμογής της στρατηγικής ΤΠ της σλοβενικής τελωνειακής διοίκησης και ανάπτυξη συστημάτων ΤΠ που επιτρέπουν την ανταλλαγή ηλεκτρονικών δεδομένων μεταξύ της ΕΚ και της Σλοβενίας.

Εξωτερικές Σχέσεις

- Λήψη των μέτρων που απαιτούνται για να διασφαλιστεί ότι κάθε διεθνής συνθήκη ή συμφωνία που δεν συμβιβάζεται με το κεκτημένο αποτελεί το αντικείμενο νέας διαπραγμάτευσης ή παύει να ισχύει με την προσχώρηση.

Δημοσιονομικός έλεγχος

- Διορισμός αρμοδίου υπαλλήλου για τις επαφές με την Κοινότητα ενόψει της προστασίας των οικονομικών συμφερόντων της Κοινότητας και αποτελεσματική έναρξη συνεργασίας με την OLAF μέσω του εν λόγω υπαλλήλου.

- Ανάπτυξη συντονιστικού ρόλου του Υπουργείου Οικονομικών στον τομέα της δημοσιονομικής διαχείρισης και του δημοσιονομικού ελέγχου καθώς και των συστημάτων αποκεντρωμένου εσωτερικού λογιστικού ελέγχου μέσω του κατάλληλου προσωπικού.

- Περαιτέρω ανάπτυξη των εννοιών του εσωτερικού δημοσιονομικού ελέγχου (ευθύνη διαχειριστών και μέθοδοι ελέγχου συστημάτων).

- Ολοκλήρωση της εναρμονισμένης σύστασης μονάδων εσωτερικού λογιστικού ελέγχου σε βασικά υπουργεία και ενίσχυση της ανεξαρτησίας τους.

- Συνέχιση των προσπαθειών για εξασφάλιση της ορθής χρήσης, ελέγχου, παρακολούθησης και αξιολόγησης της προενταξιακής χρηματοδότησης της ΕΚ ως βασικού δείκτη της ικανότητας της Σλοβενίας να εφαρμόζει το κεκτημένο για το δημοσιονομικό έλεγχο.

5. Προγραμματισμός

Για το διάστημα 2000-2006, παράλληλα με το Phare, η χρηματοδοτική βοήθεια προς τη Σλοβενία περιλαμβάνει και τη στήριξη προενταξιακών μέτρων αγροτικής και γεωργικής ανάπτυξης στο πλαίσιο του προενταξιακού μέσου SAPARD (Κανονισμός (ΕΚ) αριθ. 1268/99 του Συμβουλίου, ΕΕ L 161, της 26.6.1999, σ. 87) και στήριξη έργων υποδομών στον τομέα του περιβάλλοντος και των μεταφορών στο πλαίσιο του διαρθρωτικού μέσου ISPA (Κανονισμός (ΕΚ) αριθ. 1267/99 του Συμβουλίου, ΕΕ L 161, της 26.6.1999, σ. 73), το οποίο δίδει προτεραιότητα σε μέτρα παρόμοια με του ταμείου συνοχής για την προενταξιακή περίοδο. Με τη βοήθεια των εθνικών αυτών χορηγήσεων, η Σλοβενία μπορεί επίσης να χρηματοδοτήσει μέρος της συμμετοχής της σε κοινοτικά προγράμματα, συμπεριλαμβανομένων των προγραμμάτων πλαισίων για την έρευνα και τη τεχνολογική ανάπτυξη και προγραμμάτων στους τομείς της εκπαίδευσης και των επιχειρήσεων. Εξάλλου, η Σλοβενία θα έχει πρόσβαση στη χρηματοδότηση από πολυκρατικά και οριζόντια προγράμματα που έχουν άμεση σχέση με το κεκτημένο. Όλα τα επενδυτικά έργα θα πρέπει να συγχρηματοδοτούνται συστηματικά από τα υποψήφια κράτη. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως την Ευρωπαϊκή Τράπεζα για την Ανασυγκρότηση και την Ανάπτυξη και την Παγκόσμια Τράπεζα προκειμένου να διευκολυνθεί η συγχρηματοδότηση έργων που σχετίζονται με προενταξιακές προτεραιότητες.

6. Προϋποθέσεις

Η κοινοτική βοήθεια για τη χρηματοδότηση έργων από τα τρία προενταξιακά μέσα, τουτέστιν το Phare, το ISPA και το SAPARD, προϋποθέτει την τήρηση, εκ μέρους της Σλοβενίας, των υποχρεώσεών της που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την εκπλήρωση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

7. Παρακολούθηση

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, είναι σημαντικό να εξακολουθήσουν τα όργανα της ευρωπαϊκής συμφωνίας να αποτελούν το πλαίσιο εντός του οποίου μπορεί να εξεταστεί η υιοθέτηση και η εφαρμογή του κεκτημένου. Τα σχετικά τμήματα της εταιρικής σχέσης για την προσχώρηση συζητούνται από την αρμόδια υποεπιτροπή. Η επιτροπή σύνδεσης συζητεί τις γενικές εξελίξεις, την επιτευχθείσα πρόοδο και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιαμέσων στόχων της εταιρικής σχέσης, καθώς και ειδικότερα θέματα που της υποβάλλουν οι υποεπιτροπές.

Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των τριών προενταξιακών μέσων, δηλ. του Phare, του ISPA και του SAPARD, να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στον συντονιστικό κανονισμό (Κανονισμός (ΕΚ) αριθ. 1266/99 του Συμβουλίου, ΕΕ L 161, της 26.6.1999, σ. 68).

Η εταιρική σχέση για την προσχώρηση θα εξακολουθήσει να τροποποιείται όπως κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98.